الصفحه دى يتيمه, حاول تضيفلها لينك فى صفحات تانيه متعلقه بيها. خالد سعيد شاب مصرى من اسكندريه اتعذب و اتقتل على ايد افراد من البوليس المصرى فى اسكندريه. قضيته اتشهرت جامد فى مصر و فى العالم بسبب النت و الفيسبوك بالتحديد و وصلت لجمعيات حقوق الانسان بره مصر و اتسببت لعدد كبير من الوقفات الاحتجاجيه و المظاهرات فى مصر . بيتحاكم اتنين مخبرين دلوقتى بتهمة استعمال القسوه معه و القبض عليه بدون وجه حق و تعذيبه لحد ما مات. 9-6 يونيه 2010: إنتشار قصة خالد فى الشارع السكندرى و على النت و اعتصام عشرات الشباب قدام قسم سيدى جابر فى اسكندريه و طالبوا بكشف عن اسامى المتورطين و انتهت بضرب المتظاهرين و اعتقال عدد منهم و اهتمام وسائل الإعلام بالقضيه. 10 يونيه: طلوع بيان من وزارة الداخلية بناء على تحقيق النيابة الاول و تقرير الطب الشرعى الاول للجثة و اخلاء سبيل المتهمين بقتل خالد و بعدها قيام وقفة احتجاجية تانيه قدام قسم شرطة سيدي جابر عشان يحتجوا على مقتل خالد و اخلاء سبيل المتهمين و اعلنوا انهم مش مصدقين الكلام دا و ان حصل تزوير فى تقرير الطب الشرعى, و اعتقال مجموعة من نشطاء حركة شباب 6 ابريل .